
Gyermekvédelem a sportban

A pozitív sportélmények befolyásolják az egészséges fizikai és szellemi fejlődést, hozzájárulnak a helyes erkölcsi, etikai magatartás kialakulásához, a személyiség változásához. Ugyanakkor a sportszférának egy olyan biztonságos légkört kell megteremtenie, amely a gyermek érdekét és védelmét szolgálja. Napjainkban olyan kiemelkedő élsportolók által átélt bántalmazások kerültek nyilvánosságra, melyek nem tesznek eleget ennek az „alapkövetelménynek”.

Kutatásom fő célja, hogy megvizsgáljam a gyermekbántalmazás sportközegben lévő jelenségeit, az abúzusok különböző formái mennyire jellemzőek, mit tekintenek a sportolók abúzusnak. Így feltárulnak azok a gyermekvédelemhez kötődő problémák, melyekre megoldást kell találni a sportban is. Primer kutatásomban online kérdőív elkészítéséhez mintául vettem az UNICEF Magyar Bizottság által kiadott kutatást. A kérdőívemet 294 fő, kizárólag sportoló vagy egykor sportoló töltötte ki. Az adataimat Microsoft Excel függvényeivel és diagrammjaival összesítettem, valamint az IBM SPSS Statistics 26 statisztikai program segítségévelértékeltem ki.
Kutatásom eredményéből kijelenthető, hogy a megkérdezettek 33 százaléka edző által elkövetett érzelmi bántalmazásnak, és 18 százaléka pedig sportszakember által elkövetett fizikai visszaélésnek volt kitéve. A felmérésből az is kiderült, hogy a sportolókban milyen mentális károkat, személyiségtorzulásokat idézett elő az abúzus bármelyik formája. A kitöltők 30 százaléka serdülőkorában élte meg a legnehezebben ezeket az atrocitásokat, melyet 13 százalékkal a gyermekkorban átélt élmények követnek. Mentális károsodás szempontjából elmondható, hogy a sportolók 26 százalékában önértékelési zavart, 15
százalékában kisebbségi komplexust, 12 százalékában testképzavart eredményezett. A változók összefüggésének vizsgálatánál Khi-négyzet próba alapján szignifikáns különbséget kaptam a sportolás évek száma és az edzői érzelmi bántalmazás összefüggésében, illetve a nemek és a bántalmazás „élményeinek” megosztása között is.
Úgy gondolom, hogy megfelelő sportszakemberi képzéssel, pontosan megfogalmazott gyermekvédelmi szabályokkal meg lehet teremteni azt az atmoszférát, ahol a sporttevékenységgel foglalkozó gyermek amellett, hogy versenysportoló lesz, gyermek marad, hiszen a gyermekkor egyszeri és megismételhetetlen, a kár, ami keletkezik, pedig egy életre meghatározó lehet.



